LAUSUNTO SELVITYSMIES ARNO MIETTISEN LAATIMASTA LUONNOKSESTA HALLITUKSEN ESITYKSEKSI VALTIONOSUUSJÄRJESTELMÄN UUDISTAMISESTA

422/02.04/2013

KH § 52	(Valmistelija kunnanjohtaja Tenho Hotarinen puh. 040 729 1700)

Valtiovarainministeriö on toimittanut kunnille ja muille tahoille lausuntopyynnön valtionosuusjärjestelmän uudistamisesta 4.2.2014. Lausunnot pyydetään antamaan 4.4.2014 mennessä.

Lausuntopyynnössä todetaan seuraavaa:
"Pääministeri Jyrki Kataisen hallituksen hallitusohjelman mukaan valtionosuusjärjestelmä uudistetaan osana kuntarakenneuudistusta. Järjestelmää yksinkertaistetaan ja selkeytetään. Järjestelmän kannustavuutta parannetaan. Hallitusohjelman mukaan uudistuksen tavoitteena on, että perusopetuksen rahoitus jatkossa perustuisi nykyistä enemmän perusopetuksen toimintaympäristöä kuvaaviin indikaattoreihin, esimerkiksi kunnan maahanmuuttajien väestöosuuteen, aikuisväestön koulutustasoon sekä työttömyysasteeseen.

Hallitusohjelman mukaan kuntauudistusta ohjaavassa lainsäädännössä otetaan käyttöön kuntauudistusta edistäviä välineitä. Tavoitteena on muun muassa poistaa lainsäädännöstä sekä kuntatalouden rahoitusjärjestelmästä kuntaliitoksia vaikeuttavia tekijöitä.

Valtiovarainministeriön asettaman selvitysmiehen toimeksiannon mukaan valtionosuusperusteiden uudistamisessa tuli tarkastella muun muassa perusteiden läpinäkyvyyttä, lukumäärää, päällekkäisyyksiä, korvaustarpeita, ajanmukaisuutta ja soveltuvuutta kuntarakenteen ja palvelutarpeiden muutoksessa. Tavoitteeksi asetettiin uudistaa kuntien valtionosuusjärjestelmä hallitusohjelmassa linjatulla tavalla siten, että uusi lainsäädäntö tulisi voimaan vuoden 2015 alusta.

Lähtökohtana on, että valtion ja kuntien välinen kustannusjako ei muutu valtionosuusuudistuksen johdosta.

Valtiovarainministeriön asettama selvitysmies Arno Miettinen on valmistellut kunnan peruspalvelujen valtionosuudesta annetun lain uudistamista keväästä 2012 alkaen. Hän julkisti alustavat uudistuslinjauksensa helmikuussa 2013. Seuraavana vaiheena valtiovarainministeriö lähetti 17.12.2013 kunnille kommentoitavaksi selvitysmiehen tarkennetut uudistusesitykset ja kriteerit kuntakohtaisine laskelmineen. Kunnilta pyydettiin lausuntoa mm. laskentakriteerien määrästä ja sisällöstä, siirtymäkauden pituudesta ja ylipäätään järjestelmäuudistuksen tarpeesta.

Selvitysmies on valmistellut luonnoksen hallituksen esitykseksi, jonka mukaisesti hän ehdottaa valtionosuusjärjestelmää uudistettavaksi. 

Valtionosuuslaskelmat on päivitetty vuoden 2014 valtionosuusmäärien tasolle. Uudet kuntakohtaiset laskelmat uudistuksen vaikutuksista valtionosuuksiin ovat kuntien käytössä lausuntokierroksen aikana.

Valtiovarainministeriö pyytää lausuntoa selvitysmiehen luonnoksesta hallituksen esitykseksi ja kiinnittämään huomiota erityisesti seuraaviin asiakokonaisuuksiin:
- ehdotettaviin kriteereihin
- ikäryhmien ja sairastavuuden painoihin
- muiden kriteerien painoihin
- määräytymisperusteiden laskentaperiaatteisiin
- verotuloihin perustuvaan valtionosuuden tasaukseen
- siirtymätasauksen kestoon ja porrastukseen."

Joroisten kunnanhallitus on antanut lausunnon selvitysmiehen tarkennetuista uudistusesityksistä 10.01.2014 § 7, oheismateriaalina.

Valtionosuusuudistuksesta on saatavissa tietoa osoitteessa:
www.vm.fi/hankkeet/kuntauudistus/valtionosuusuudistus/lausunto-
pyyntö liitteineen ja yhteenvetoraportti kuntien kommentoinnista.

Edellä mainituilta sivuilta on luettavissa mm.:
- lausuntopyyntö
- selvitysmiehen luonnos HE kunnan peruspalvelujen valtionosuudesta annetun lain muuttamisesta
- kuntien kommentit yhteenvetomuistio
- esitys valtionosuusmuutoksista kunnittain (excel)
- valtionosuusjärjestelmän kokonaisrakenne ja kriteerien kustannusosuudet
- kuntakohtaiset laskelmat
- vaikutus valtionosuuksiin maakunnittain ja kuntakoon mukaan
- VATTin raportti ikärakenteen huomioimisesta esi- ja perusopetuksen osalta
- THL-raportti: Sosiaali- ja terveydenhuollon tarvetekijät ja valtionosuusjärjestelmän uudistaminen

Selvitysmiehen lopullinen esitys on lähinnä hienosäätöä aikaisempiin laskelmiin nähden perusteiden ollessa pääosin entiset. Joroisten kunnan osalta muutos näyttäisi lisäävän valtionosuuksia n. 623 000 € vuoden 2014 tasossa.

Ehdotus:
Kunnanhallitus päättää Joroisten kunnan lausuntona valtionosuusjärjestelmän uudistuksesta esittää seuraavaa:
- kriteerien lukumäärä on sopiva
- työpaikkaomavaraisuusperuste tulee poistaa kokonaan
- syrjäisyysperuste tulisi muuttaa kuntakohtaisesta laskentatavasta alue/seutukohtaiseksi, koska se kohtelee samankin alueen/seudun kuntia varsin eri tavoin
- ikäperustetekijässä on aivan liian suuri painoarvon siirtyminen lasten/nuorten rahoitukseen vanhusten kustannuksella
- valtionosuusuudistuksen suhde hallitusohjelman ja kehysriihien (3/2012 ja 3/2013) valtionosuuksien supistamiseen on epäselvä
- sairastavuuden painoarvoa tulisi nostaa lähemmäksi THL:n suositusta
- tasausprosentin tulisi olla 90 %
- yleisesti ottaen uudistus suosii jo muutoinkin vahvoja kaupunkiseutuja

Päätös:
Hyväksyttiin. 

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Joroisissa 14.3.2014

Marjatta Savolainen
pöytäkirjanpitäjä